Ma kull jum toħroġ waħda ġdida. Waħda dejjem ikbar u qawwija minn ta' qabilha. Dan il-Gvern li qed jagħmlilna pjaċir jgħid li huwa ġdid għadu ma waqafx iwettaq dak li m'għandux jitwettaq. L-ispiża nazzjonali tielgħa mingħajr kontroll. Il-ħatriet bla sens għaddejjin biex jagħtu rigali lil tal-qalba. Il-lista tal-konsulenzi għal dawk li m'għandhomx speċjalizzazzjoni għaddejja. Iħallas il-prezz ta' gvern li ma jixraqx lil dan il-pajjiż. Gvern li moħħu biex jaħrab minn dawn il-problemi m'huwiex jifhem kemm dak li ġieb fis-seħħ diġà għamel ħafna ħsara llum. Din il-ġimgħa kellna, l-ewwel, il-Ministru tal-Finanzi jitkellem mhux b'tant attenzjoni jew preċiżjoni u wara l-gazzetta "Financial Times" tqattagħna biċċiet, it-tnejn fuq il-liġi bla bidu jew tmiem taċ-ċittadinanza. Qed nitilfu mit-teżor tal-kredibilità li għandna fix-xejn u l-Gvern komdu iħalli l-affarijiet għaddejjin. Mhux ser ngħid li qed niftakar f'dak l-Imperatur Ruman li beda jdoqq l-arpa waqt li l-belt kienet qed tinħaraq, biss is-sitwazzjoni sejra lura iktar milli wieħed jimmaġina. Imma, ngħidu x'ngħidu, jidhru minflok determinati biex dak li fasslu f'moħħhom qabel l-elezzjoni jseħħ. L-isbaħ waħda kienet din tal-aħħar, marbuta mal-proprjetà tal-poplu fl-Australia Hall. Ma hemmx deskrizzjoni aqwa minn dik ta' skandaluża. Kemm għamlu biċċa xogħol tajba l-Moviment Żgħażagħ tal-Partit. Ksew il-bini b'ċoff aħmar kbir. Dekorazzjoni li nafu lkoll nużaw fil-festi tal-Milied. Aġir li kixef, b'sempliċità mill-aqwa u diretta li l-Gvern Laburista għadda lill-Partit Laburista rigal. Post li huwa stmat li jiswa l-miljuni tneħħietlu kawża minn fuqu. Il-Partit Laburista kien jaf li ma kellux ċans jirbaħ din il-kawża. Kien jaf li għandu tort u skont il-liġi l-poplu kien ser jieħu lura f'idejh dak li ġie abbandunat, traskurat u mkisser minnhom. Post mill-isbaħ ħallewh hekk għal snin twal. Dmir il-Gvern serju kellu jkun dak li ma jindaħalx u jħalli l-proċeduri għaddejja. Minflok, uża l-poter b'mod mill-iktar arbitrarju. Ġej iż-żmien tal-Milied, meta verament nagħtu lil xulxin rigali ġenwini u mill-qalb. Biss il-Gvern, flok għadda ħwejjeġ tajba, qed jgħaddi dak li m'għandux. Flok jamministra sewwa f'isem il-poplu qiegħed jagħmel dan għall-vantaġġ partiġġjan tiegħu. Dak li qed isir qed jiġi nnutat. Il-poplu jaf. Pajjiżi oħra żgu li raw u fl-aħħar tal-jum huwa l-pajjiż li jrid iħallas. Ir-rigali ma jonqsux, imma mhux il-poplu qed jeħodhom iżda ħaddieħor.
Rigali ma jonqsux